**Informatīvais ziņojums “Par Pasākumu plāna noziedzīgi iegūtu līdzekļu legalizācijas un terorisma finansēšanas risku ierobežošanai 2017.-2019.gadam izpildi”**

**Esošās situācijas apraksts**

Informatīvais ziņojums “Par Pasākumu plāna noziedzīgi iegūtu līdzekļu legalizācijas un terorisma finansēšanas risku ierobežošanai 2017.-2019.gadam izpildi” (turpmāk – informatīvais ziņojums) sagatavots izpildot Ministru kabineta 2017.gada 24.maija rīkojuma Nr.246 “Par Pasākumu plānu noziedzīgi iegūtu līdzekļu legalizācijas un terorisma finansēšanas risku ierobežošanai 2017.-2019.gadam” (turpmāk – rīkojums Nr.246) 3.punktā uzdoto finanšu ministram līdz 2017.gada 30.septembrim un 2018.gada 1.jūnijam iesniegt Ministru kabinetā informāciju par plānā iekļauto pasākumu īstenošanas gaitu un priekšlikumus par papildus plānā iekļaujamiem pasākumiem.

Informācija par Pasākumu plānā noziedzīgi iegūtu līdzekļu legalizācijas un terorisma finansēšanas (turpmāk - NILLTF) risku ierobežošanai 2017.-2019.gadam iekļauto pasākumu īstenošanas gaitu ir iekļauta šī informatīvā ziņojuma pielikuma “Informācija par Pasākumu plānā noziedzīgi iegūtu līdzekļu legalizācijas un terorisma finansēšanas risku ierobežošanai 2017.-2019.gadam iekļauto pasākumu īstenošanas gaitu” ailē “Darbības rezultāts”.

Pirmajā rīcības virzienā “Pilnveidot NILLTF novēršanas stratēģijas un politikas izstrādes un ieviešanas koordināciju” paveiktais - 2017.gada 9.novembrī ir stājušies spēkā likumi "Grozījumi Apdrošināšanas un pārapdrošināšanas likumā", "Grozījumi Apdrošināšanas un pārapdrošināšanas starpnieku darbības likumā", "Grozījumi Finanšu instrumentu tirgus likumā", "Grozījumi Ieguldījumu pārvaldes sabiedrību likumā", "Grozījumi Kredītiestāžu likumā", "Grozījumi Krājaizdevu sabiedrību likumā", lai nodrošinātu atbilstošu sankcionēšanas mehānismu NILLTFN likuma subjektiem finanšu sektorā attiecībā uz normatīvajos aktos noteikto prasību pārkāpumiem saistībā ar noziedzīgi iegūtu līdzekļu legalizāciju un terorisma finansēšanas novēršanu.

Otrajā rīcības virzienā “Pilnveidot NILLTFN normatīvo regulējumu” paveiktais - 2017.gada 9. novembrī stājās spēkā likums “Grozījumi Noziedzīgi iegūtu līdzekļu legalizācijas un terorisma finansēšanas novēršanas likumā”.

Trešajā rīcības virzienā “Uzlabot izmeklēšanas, apsūdzības un iztiesāšanas efektivitāti un nodrošināt preventīvo pasākumu un sodu efektīvu piemērošanu” paveiktais - nodrošināta kapacitātes stiprināšana, veicot starptautiskajiem standartiem un labākajai praksei atbilstošas apmācības NILLTFN jomā, izveidots mehānisms konfiscēto noziedzīgi iegūtu finanšu līdzekļu un līdzekļu, kas iegūti noziedzīgi iegūtas mantas realizācijas rezultātā, izmantošanai.

Ceturtajā rīcības virzienā “Uzlabot Kontroles dienesta darbības efektivitāti” paveiktais - definēti Kontroles dienesta stratēģiskie mērķi un uzdevumi, lai nodrošinātu tā darbības efektivitātes uzlabošanu un nacionālās sadarbības stiprināšanu, izvērtēta Kontroles dienesta programmnodrošinājuma efektivitāte un veikti secinājumi par nepieciešamajiem uzlabojumiem datu apstrādei, veicināta aizdomīgo vai neparasto darījumu ziņojumu kvalitāte, izveidotas divas papildus amata vietas, uzlabota ziņojumu kvalitāte, samazināts Kontroles dienesta resursu patēriņš.

Piektajā rīcības virzienā “Stiprināt subjektu kapacitāti NILLTFN jomā” paveiktais - organizētas apmācības NILLTFN likuma subjektiem un to darbiniekiem.

Sestajā rīcības virzienā “Stiprināt uzraudzības un kontroles institūciju kapacitāti NILLTFN jomā” paveiktais - veiktas izmaiņas Valsts ieņēmumu dienesta struktūrā, izveidojot struktūrvienību ar 21 amata vietām, tajā skaitā 10 jaunas amata vietas, palielināts klātienes uzraudzības pārbaužu skaits; Izložu un azartspēļu uzraudzības inspekcijā izveidota jauna amata vieta ar specializāciju NILLTFN jautājumos; Patērētāju tiesību aizsardzības centrā izveidota jauna nodaļa, kuras pienākumos ietilps Patērētāju tiesību aizsardzības centra licencēto komercsabiedrību uzraudzība NILLTFN jomā, izveidotas 8 jaunas amata vietas, ieviesta un īstenota uz risku balstīta pieeja uzraudzībā, izstrādātas un aktualizētas vadlīnijas par tipoloģijām; Finanšu un kapitāla tirgus komisija ir veikusi kredītiestāžu jauno IT darījumu uzraudzības sistēmas efektivitātes pārbaudi pēc to ieviešanas, paaugstināta uzraudzības procesu efektivitāte.

**Priekšlikumi tālākai rīcībai**

Priekšlikumi tālākai rīcībai un precizējumiem Pasākumu plānā noziedzīgi iegūtu līdzekļu legalizācijas un terorisma finansēšanas risku ierobežošanai 2017.–2019. gadam (apstiprināts ar Ministru kabineta 2017. gada 24. maija rīkojumu Nr. 246) ir sagatavoti grozījumu formā un ir iekļauti kopā ar šo informatīvo ziņojumu sagatavotajā Ministru kabineta rīkojuma projektā “Grozījumi Pasākumu plānā noziedzīgi iegūtu līdzekļu legalizācijas un terorisma finansēšanas risku ierobežošanai 2017.–2019. gadam”. Priekšlikumi tālākai rīcībai un precizējumi paredz:

1) uzdevuma “izvērtēt Kontroles dienesta Konsultatīvās padomes darbību, organizatorisko struktūru un sastāvu, un atbilstoši aktualizēt tās normatīvo regulējumu” izpildes termiņu pagarināt līdz 2019.gada 1.janvārim;

2) Ministru kabineta noteikumu projekta “Grozījums Ministru kabineta 2014.gada 9.decembra noteikumos Nr.757 "Apsardzes darbības licencēšanas noteikumi”” iesniegšanas termiņu pagarināt līdz 2018.gada 1.augustam;

3) uzdevuma “veikt izvērtējumu un nepieciešamības gadījumā sagatavot grozījumus normatīvajos aktos par efektīvu skaidras naudas kontroli uz valsts robežas” izpildes termiņu pagarināt līdz 2018.gada 5.augustam;

4) uzdevuma “pilnveidot regulējumu darījumu ar Valsts kultūras pieminekļu sarakstā iekļautajiem pieminekļiem uzraudzībai” izpildes termiņu pagarināt līdz 2019.gada 1.jūlijam;

5) uzdevuma “veikt normatīvo aktu grozījumus, nosakot sodus par informācijas nesniegšanu Uzņēmumu reģistram par patiesā labuma guvēju vai citus pienākumus un preventīvus pasākumus” izpildes termiņu pagarināt līdz 2018.gada 1.augustam;

6) uzdevuma “izvērtēt un nepieciešamības gadījumā sagatavot grozījumus Gaisa kuģu pasažieru datu apstrādes likumā, paredzot tiesības Valsts ieņēmumu dienesta Muitas pārvaldei saņemt ziņas no gaisa kuģu pasažieru datu reģistra” izpildes termiņu pagarināt līdz 2019.gada 1.jūlijam;

7) uzdevuma “sagatavots izvērtējums par iespēju nodrošināt pieeju informācijai par politiski nozīmīgu personu un valsts amatpersonu ģimenes locekļiem, izmantojot esošās datu bāzes” izpildes termiņu pagarināt līdz 2019.gada 31.decembrim.

Finanšu ministre D.Reizniece-Ozola